Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружение на граѓани Центар за граѓански комуникации ЦГК - Скопје, поднесена преку Герман Филков, претседател на ЦГК, против Решението на Општина Кисела Вода, по предметот Барање за пристап до информации од јавен карактер, на 07.07.2023 година, го донесе следното

**Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК - Скопје, поднесена преку Герман Филков, претседател на ЦГК, против Решението на Општина Кисела Вода бр.08-4147/2 од 05.06.2023 9-4882/2, заведена во Агенцијата под бр.08-255 на 20.06.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган, во делот за точка 1 и точка 16** од Барањето**.**
2. **Решението на Имателот на информации бр.08-4147/2 од 05.06.2023 година** **СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Здружение на граѓани Центар за граѓански комуникации ЦГК - Скопје, како што е наведено во Жалбата на 11.05.2023 година поднело Барање за пристап до информации од јавен карактер до Општина Кисела Вода, со кое побарало по емаил да му се достави електронски запис од следните информации:

„1. Планот за јавни набавки за 2022 година со сите негови измени и дополнувања, како и следните информации за постапката за јавна набавка на (Изградба на детски игралишта, набавка и монтажа на урбана опрема и фонтани на територија на ОКВ) со бр.03125/2022:

2.Образложението за причината и потребата за набавката;

1. Начинот на којшто е утврдена проценатата вредност на набавката;
2. Одлуката за јавната набавка;
3. Одлука за формирање на Комисија за јавната набавка;
4. Изјави за постоење/непостоење судир на интереси во однос на конкретната јавна набавка;
5. Дали во комисијата се вклучени лица со експертиза од областа на предметот на набавката?
6. Записник од јавно отворање на понудите;
7. Извештај за извршената евалуација на понудите;
8. Извештај од спроцедена постапка;
9. Пристигнатите понуди од економските оператори;
10. Извештај од текот на спроведентата електронска аукција;
11. Одлука за избор на најповолна понуда или одлука за запирање на постапката или одлука за поништување на постапката;
12. Евентирални анекси на договорот за јавната набавка;
13. Евентурални придружна документација за склучените (договорените) правни работи;
14. Потврда за прием на предметот на предметната набавка (испратница, приемница или друг соодветен документ);
15. Документ за извшрените плаќања по договорот за конкретната јавна набавка;
16. Одлуката за назначување на лице за следење на реализацијата на договорот за јавна набавка (ако е назначено такво лице);
17. Образложението за потребата од измената и/или дополнувањето на планот за јавни набавки за конретната набавка, доколку таа била опфатена со измена или дополнување на планот за јавни набавки, и
18. Извештај од надворешни стручни лица (доколку се ангажирани).“

Постапувајќи по ова Барање, Имателот на информации на Барателот му доставил Решение бр.08-4147/2 од 05.06.2023 година со кое Општина Кисела Вода позитивно одговорила по Барањето за пристап до информации од јавен карактер. Во Решението е наведено дека: „..Општина Кисела Вода позитивно одговори по предметот Барање за пристап до информации од јавен карактер... и на барателот, во прилог на ова Решение му се доставува Одговор на барање за пристап до информации од јавен карактер .....на Секторот за комунални работи, Одговор ... на Секторот за јавни набавки.......“

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-255 на 20.06.2023 година. Во Жалбата е наведено: „...Со овој одговор имателот на информации делумно одговорил по барањето на барателот. Имено, имателот на информации не ги доставил бараните документи: 1. Планот за јавни набавки за 2022 година со сите негови измени и дополнувања, 16.Потврда за прием на предметот на предметната набавка (испратница, приемница или друг соодветен документ)“.

Агенција, преку е-маил заведен под бр.08-255 од 20.06.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 29.06.2023 година до Агенцијата достави Произнесување по жалба бр.08-4147/6 од 28.06.2023 година и Доставување на целокупната документација во врска со предметната жалба бр.08-4147/7 од 28.06.2023 година, во Агенцијата заведен под бр.08-255. Во прилог ги достави сите списи во врска со предметот.

Имателот на информации на 06.07.2023 година до Агенцијата достави Дополнително доставување на бараната информација, во кој наведува дека: „..Ве известуваме дека во однос на бараната информација под реден број 16 ...од страна на надлежниот Сектор за комунални работи...дополнително била доставена бараната информација примена од страна на службените лица ..на ден 30.06.2023 година....Ве известуваме дека во однос на бараната информација под реден број 1 наведена во изјавената жалба .....Планот за јавни набавки за 2022 година со сите негови измени и дополнувања....Од страна на надлежниот Сектор за јавни набавки на Општина Кисела Вода била доставена бараната информација и тоа:...Основниот План за јавни набавки 2022 година (објавената верзија на ЕСЈН), која Ви беше доставена во прилог на Дoписот –Доставување на целокупната документација...“.

На 06.07.2023 година Барателот на информации до Агенцијата достави емаил, со кој ја известува Агенцијата дека останува на наводите на поднесената Жалба и дека: „го немаме добиено одговорот на барањето за пристап до информации од јавен карактер за точките 1 и 16. Имено, доставените документи не се одговор на барањето, бидејќи имателот на информации Општина Кисела Вода за точката 1 доставува Досие на јавни набавки кое е достапно на ЕСЈН. Ние бараме да ни биде доставен Планот за јавни набавки од каде може да се види проценетата вредност на постапките за јавни набавки. Исто така, во дописот од имателот на информации е наведено дека ги доставува информации за точка 16, но во прилог на мејлот ги нема документите.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ Решението на Имателот на информации го поништи и предметот го врати на повторно постапување пред првостепениот орган, за точките** 1 и 19 од Барањето**,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил целосно согласно одредбите од Законот за слободен пристап до информации од јавен карактер.

Во конкретниот случај, Имателот на информации иако постапил согласно член 20 од Законот за слободен пристап до информации од јавен карактер, со тоа што донел решение за позитивно одговорено барање, со истото не му ја доставил на Барателот целокупната барана информација, побарана со Барањето за пристап до информации од јавен карактер.

По разгледувањето на Дописот на Имателот на информации бр.08-4147/8 од 03.07.2023 година, во кој наведува дека Барателот на информации го бара Планот за јавни набавки за 2022 година со сите негови измени и дополнувања, додека подоле во дописот наведува дека му го доставува **основниот План** за јавни набавки за 2022 година, Агенцијата тврди дека Имателот на информации бараната информација која се бара со Барањето за пристап до информации не му се доставава, туку му доставува Досие на јавни набавки, без да даде објаснување зошто не му се достави **Планот со негови измени и дополнувања.**

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1 и 18 од истиот Закон, е должен да ја информира јавноста со објавување на податоци од негова надлежност....целокупната документација за јавните набавки, за концесиите и за договорите за јавно-приватно пратнерство.

Согласно член 6 став 2 од Законот за јавните набавки, начелото на транспарентност се обезбедува со објавување на планот за јавни набавки, огласите и известувањата од овој закон, тендерската документација и договорот за јавна набавка, како и нивните измени и дополнувања.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му ги достави одговорите под точките од Барањето наведени погоре, **на начин и во форма наведени во Барањето**.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,** **Пламенка Бојчева**